runetrust/blame-folketinget-dk huggingface dataset:
Søren Pape Poulsen (KF), 2020-06-16:
Altså, jeg tror ikke, at jeg kan møde noget menneske i det her land, der er i stand til at redegøre for de retningslinjer, der er på de forskellige områder, og på et tidspunkt skal vi vel skridtet videre, hvor det bliver nemmere for cafeerne, hvor det bliver nemmere for hotellerne, hvor det bliver nemmere for restauranterne.
Søren Søndergaard (EL), 2002-05-30:
Det vil sige, at antallet af de personer, der har fået asyl via denne paragraf, har ikke været stort, men det har altså været nogle, som har opfyldt begge kriterier: for det første skulle man være forfulgt - dem, som alle partier ved festlige lejligheder hævder, de vil forsvare, men ikke vil forsvare i praksis - og for det andet skulle man have en særlig tilknytning til Danmark, der begrundede, at man lige præcis skulle have asyl i Danmark.
Per Stig Møller (KF), 2006-03-22:
Det er jo ikke tilfældet, men der er jo brodne kar i alle lejre, og derfor er det vigtigt, at den demokratiske side griber ind over for dem, og at man får opbygget et retssystem og en grundlov, som betyder, at dette ikke kan ske, og at der i hvert fald strafforfølges, lige så snart sådan noget sker.
Rasmus Jarlov (KF), 2019-03-12:
Kommunalbestyrelser kan hæve grænsen på 70 dage til 100 dage om året, og dermed har vi altså forsøgt at tage hensyn til, at man lokalt i bysamfundene, i lokalsamfundene, i kommunerne kan beslutte, hvor meget boligudlejning man ønsker i sit område.
Mette Frederiksen (S), 2021-12-07:
Vi har forhandlet om de 37 timer, og vi har endnu ikke kunnet få et flertal for idéen, men vi må jo fortsætte de politiske forhandlinger, for regeringens holdning er klar: Hvis man kommer hertil, skal man forsørge sig selv, og hvis ikke man kan det, skal man til gengæld levere i forhold til en 37-timersarbejdspligt.
Rasmus Nordqvist (ALT), 2016-02-26:
Men hvis vi vil have svar på de vigtigste og mest centrale spørgsmål, f.eks. om folk i Justitsministeriet, Statsministeriet eller Forsvarsministeriet havde kendskab til overgreb på tilbageholdte afghanere og irakere i forbindelse med de militære operationer i Irak og Afghanistan i perioden 2001-2015, så er vi nødt til at få adgang til alle dokumenter – ja, enten adgang til alle dokumenter, eller også kunne man genstarte kommissionen.
Jørgen Estrup (RV), 1998-03-27:
Jeg synes, det er ganske interessant, at man på den ene side beskylder regeringen for ikke at være konkret nok, men at man så, når der kommer noget, som faktisk er ganske meget præget af overskrifter og forventninger, på den anden side siger, at det er alt for konkret, og viger skrigende tilbage.
Benny Engelbrecht (S), 2010-04-09:
Så kan vi ikke bare få slået fast – også ud fra det forslag til vedtagelse, som ordføreren fremsatte på vegne af partierne i postforligskredsen – at det faktisk er helt afgørende, at vi får undersøgt, om det er muligt at udsætte den liberalisering, som skulle gennemføres her den 1. januar 2011?
Bjørn Elmquist (RV), 1997-12-18:
Det undrede mig meget, at Venstres ordførere på området - de har jo flere af slagsen - ikke var til stede og kunne gelejde et eller andet, men tilbage står jo dog, at det var den regel, som hr. Thor Pedersen begyndte at forholde sig til, nemlig udlændingelovens § 7, stk. 2, som man med dette forslag ophævede.
Rune Lund (EL), 2006-02-22:
Men det er det, der sker i øjeblikket med alle de bosættelser, der bliver bygget hver dag, og med opførelsen af muren – jeg kalder den apartheidmuren, for det er en mur, som adskiller palæstinensere fra andre palæstinensere, Palæstina fra Israel, og det er en mur, som bruges til at annektere endnu flere af de besatte områder på Vestbredden.
Henrik Frandsen (M), 2025-04-23:
Vi anerkender, at investeringer kan være rentable, men det ændrer ikke ved, at undtagelser fra anlægsloftet vil være med til at skævvride det lokale råderum og modarbejde den aftalestyring, som sker i økonomiforhandlingerne mellem regeringen og KL, som netop er det rigtige sted at tage den form for diskussion.
Niels Helveg Petersen (RV), 2008-04-14:
Vi må se nøje på, om den grænse er trukket rigtigt, det må belyses nærmere, og vi må også vurdere nøje, om det anslåede provenutab på de 15 mio. kr. er et rigtigt skøn, et ordentligt skøn, eller om det drejer sig om større midler.
Kristian Thulesen Dahl (DF), 2003-05-08:
Det er ikke en vej, vi ønsker, men det er ikke desto mindre den vej, man har valgt at gå i forbindelse med konventsarbejdet frem mod en egentlig forfatning, nemlig at man siger: Når vi bliver flere, så bliver det sværere at træffe beslutninger, og da vi vil træffe beslutninger om stadig flere emner, så bliver vi nødt til i højere grad at centralisere beslutningsprocessen og vedtage det hele med flertalsafgørelse. Vi kan stemme genstridige medlemslande ned.
Lene Espersen (KF), 2010-02-11:
Som bl.a. hr. Morten Østergaard har været inde på, har vi også ment, at det var nødvendigt, at der kommer nye sanktioner, der kan være med til at sikre, at de mest alvorlige overtrædelser af udbudsreglerne fører til, at Klagenævnet for Udbud kan beslutte, at kontrakterne skal bringes til ophør.
Lisbeth Bech-Nielsen (SF), 2024-12-03:
I underrubrikken er der så en enkelt bekymring, og det er, at måske går det så godt, at vi nu får overophedning, men jo ingen spørgsmål, der handler om, at vores økonomi stadig væk er hægtet op på ressourceoverforbrug og på klimabelastende aktiviteter.
Hans Andersen (V), 2017-11-23:
Det er rigtigt nok, at der i »Aftale om flere år på arbejdsmarkedet« ikke står noget om fleksydelsesbidrag og muligheden for at få udbetalt det, men vi har jo efterfølgende partierne imellem aftalt, at det skal være en mulighed, at de også kan få deres indbetalte bidrag udbetalt kontant og skattefrit.
Peter Skaarup (DF), 1999-05-26:
Men vil Socialdemokratiet så ikke forholde sig til bl.a. generalsekretæren fra Folkekirkens Nødhjælp, hr. Christian Balslev-Olesen, der har sagt, at man i øjeblikket ikke kan komme ind og hjælpe mange af de flygtninge, som er blevet ofrene i den her situation i Kosovo, på grund af NATO's bomber, og om det ikke fører til eftertanke hos Socialdemokratiet, så man i lighed med Italien og andre gode kræfter begynder at argumentere for, at man indstiller de her bombninger, indtil man kan få afprøvet de forhandlingsmuligheder, der ligger, som bl.a. kan inddrage Rusland, som er en vigtig partner i den her sag, hvis det skal kunne lade sig gøre at få en fred dernede?
Kristian Jensen (V), 2001-05-23:
Er statsministeren ligeglad med, at folk, der har en politisk overbevisning, som ikke er den samme som den fagforenings, man bliver tvunget ind i, bliver tvunget til at bidrage til en samfundsudvikling, man ikke er enig med? Er statsministeren ligeglad med, at den frie foreningsret, som er i grundloven, faktisk trædes under fode, når medlemmer ikke frit kan vælge at stå uden for fagforeningerne?
Gudrun Laub (V), 2002-11-22:
Hr. Keld Albrechtsens pessimistiske livssyn og mange bekymringer kan jeg jo nok ikke tage fra ham, men jeg vil da meget gerne have bekræftet heroppefra, at hr. Keld Albrechtsen også kan glæde sig over, at der kan komme flere bynære skove, som jo kan være til stor nytte og gavn som motionsområder, give frisk luft og mulighed for rekreation og være gode for sjælen, også for folk, der bor i lejligheder.
Joachim B. Olsen (LA), 2012-05-15:
Hvad er begrundelsen for regeringens forudsætning om, at de private aktører skal indgå driftsoverenskomst med en kommune for at bidrage til at løfte indsatsen for de mest udsatte medborgere, og at de lige præcis skal være selvejende institutioner i deres juridiske konstruktion?
Louise Frevert (DF), 2002-02-07:
Dansk Folkeparti kan selvfølgelig ikke komme uden om, at der er besparelser - men det er der jo inden for mange områder - men de besparelser, der er inden for dette område, mener vi ikke vil have den store påvirkning på systemet, fordi man simpelt hen sørger for at få nogle nye styringsredskaber, idet det bliver AUF-bestyrelsens opgave at justere og tilpasse vilkårene efter bevillingsrammen på finansloven, som er på næsten 2,9 mia. kr. AUF-bestyrelsens nye opgaver vil hovedsagelig være prioritering af rådgivningen om det samlede behov, deltagerbetaling, tilskudslofter, aktivitetslofter og reduceret godtgørelse. Ligeledes mener vi, at det er en god idé, at AUF-bestyrelsen skal vurdere behovet for voksen- og efteruddannelse i det kommende år. I det hele taget er det en god idé at prioritere de forskellige uddannelsesområder og dermed vurdere anvendelsen af styringsredskaberne. Dansk Folkeparti mener endvidere, at det er strålende, at reduceret godtgørelse, hvilket allerede er en eksisterende hjemmel i AUF-loven, og som giver mulighed for reduceret godtgørelse til AMU, udvides til at omfatte alle uddannelser, der er omfattet af AUF-bestyrelsens rådgivning.
Peter Skaarup (DF), 2004-06-02:
Jeg vil sige til fru Elsebeth Gerner Nielsen, at nu ser vi, hvad ministeren får af henvendelser fra dem, der måtte være kommet i klemme i denne her sag, og så har vi hørt, at ministeren er villig til at se positivt på, om der er sagligt belæg for, at man kan hjælpe de pågældende.
Helge Adam Møller (KF), 2001-10-09:
Jeg kan godt acceptere og synes også, det er rigtigt, at en person, en mand eller kvinde, som ellers er et normalt og ordentligt menneske, ved højlys dag og uden at have drukket alkohol kan komme til at begå en lille fejl i trafikken, på grund af at vedkommende bliver blændet af solen, kommer til køre over for rødt lys eller lignende, og så forårsager et uheld, hvor der bliver kvæstet nogen alvorligt eller et andet menneske bliver slået ihjel.
Lars Barfoed (KF), 2010-11-23:
Jeg synes, det har været en god, en interessant og også en lang debat, vi har haft i dag om ytringsfrihed, men jeg vil godt holde fast ved det, jeg også startede med at sige, nemlig at jeg synes, det er et rigtig godt initiativ, for det er jo egentlig meget fornuftigt, at vi i Folketinget får lejlighed til at diskutere noget så vigtigt, som ytringsfriheden er.
Morten Østergaard (RV), 2016-12-05:
Så kom der alligevel en lidt tinnitusagtig hyletone ind over, for da vi nåede til torsdag og redegørelsen fra statsministeren, sagde statsministeren, og jeg citerer: »Vi vil tilskynde skoler, der har mange fagligt svage elever, til at gøre noget, der virker for at løfte niveauet for de elever.«
Finn Sørensen (EL), 2013-12-03:
Det, man så skal sikre, når vi regner den milliard ud, og det var det, forhandlingerne stod om, er, at der er det fornødne beløb til at sikre, at rettigheden kan indfries ud fra nøje undersøgelser af, hvor mange af de ældre der i dag får den rettighed.
Alex Vanopslagh (LA), 2020-06-22:
Jeg har det grundlæggende sådan, at folk, der kommer til Danmark for at arbejde og har et arbejde på hånden, skal være mere end velkomne, men i forhold til folk, der vil hertil baseret på forældede flygtningekonventioner, tror jeg tiden er inde til at modernisere flygtningekonventionerne.
Kasper Roug (S), 2020-10-22:
Havbrugssektoren er en risiko for vores vandmiljø, som det er en nødvendighed at vi fører et effektivt tilsyn med, og derfor giver det ikke mening at have tilsynet spredt ud, men det gør det derimod, at det er samlet, som vi lægger op til i det her lovforslag.
Hans Kristian Skibby (DF), 2002-05-27:
Jeg vil så ikke undlade at nævne endnu en gang - og det er sådan set med henvisning til alle de tre, der har været oppe og stille spørgsmål i den her runde, og som sagde, at vi ikke kom med konkrete bud, og at vi ikke har vores egen politik osv. - at vi altså har haft en forespørgselsdebat
Brian Mikkelsen (KF), 2009-05-18:
Udvalget om hunde er således allerede blevet bedt om at se nærmere på flere af de punkter, som er nævnt i de to beslutningsforslag, vi behandler her i dag. Set i lyset af den allerseneste tids intensiverede debat, navnlig med udgangspunkt i konkrete sager om hundeoverfald, har jeg bedt hundeudvalget om så vidt muligt at have en delbetænkning om farlige hunde klar inden udgangen af 2009, således at der kan tages et eventuelt lovgivningsinitiativ allerede i den kommende folketingssamling.
Martin Lidegaard (RV), 2002-04-02:
Venstres ordfører rejste, måske uden helt selv at ville det, et meget principielt spørgsmål, nemlig spørgsmålet om, hvad der er lovgivningens opgave, og gjorde meget rigtigt opmærksom på, at det ikke er lovgivningens opgave at støtte Solfangerforeningens medlemmer som sådan.
Kim Mortensen (S), 2010-11-18:
Så kunne man stille det modsatte spørgsmål: Hvis ikke der var en eller anden form for sanktion for gentagne gange at overtræde de fælles spilleregler, som vi har aftalt i de europæiske lande, er der så, hvis det er lige meget, om man overholder dem, nogen idé i at have de fælles spilleregler?
Martin Henriksen (DF), 2007-04-19:
Jeg mener ikke, at jeg skal redegøre for ministerens svar, det mener jeg sådan set ikke er min opgave, men blot endnu en gang konstatere, at det, der dybest set er uenighed om, er indholdet i loven, og derfor synes jeg, at man skal diskutere indholdet i loven.
Christian Friis Bach (V), 2025-05-27:
Der er danske foreninger, som er rigtig gode til at samarbejde med og styrke lokale foreninger og organisationer, lokale menneskerettighedsforkæmpere, lokale andelsforeninger, lokale kirker, lokale Røde Kors-selskaber eller lokale partnerorganisationer – indsatser, som efterlader sig varige og positive spor i et stærkere lokalt civilsamfund.
Nadeem Farooq (RV), 2013-11-26:
Og i sådan en verden er det vigtigt, at vi har en balanceret tilgang til det, og at vi møder skattely, bekæmper skattely på en balanceret måde uden at kamme over, uden at ty til symbolforslag, men ved netop hele tiden at sikre, at vi indgår de aftaler, der gør det muligt at sikre, at man ikke skatteunddrager, og at vi får det provenu hjem, som de enkelte er forpligtede til at betale.
Jørn Jespersen (SF), 2004-11-04:
Men jeg er da glad for at høre, at hr. Jørn Jespersen har den holdning til monopoler, for det, den borgerlige regering har bekæmpet hele tiden, er monopoler, også inden for det offentlige, men piben har ofte en anden lyd, når vi begynder at bekæmpe de statslige monopoler.
Britta Schall Holberg (V), 2006-05-30:
Nationalparkerne er en mulighed for steder, hvorfra en formidling og viden om Danmarks natur og landskab, men også om kulturhistoriske værdier og betydningen af mangfoldigheden i landskabet kan formidles, men det er af afgørende vigtighed, at de områder, der vil blive udpeget, ikke udvikler sig til reservater, hvor alt, også erhvervsudvikling, bliver bremset.
Ole Sohn (SF), 2004-06-03:
Hvis eksempelvis et portugisisk firma arbejder i Danmark, er det de portugisiske myndigheder, der ifølge servicedirketivet skal kontrollere ikke alene, om bestemmelserne om løn- og ansættelsesforhold bliver overholdt - det problem kan måske løses, men også om de gældende regler for arbejdsmiljøet og alle mulige andre regler bliver overholdt.
Keld Albrechtsen (EL), 2003-04-01:
Derfor vil jeg godt spørge ministeren, om ikke ministeren i dag må erkende det grundlag, som Folketinget behandlede forslaget til folketingsbeslutning på, hvor vi var nogle, der sagde: Dette her kan ende i en tragedie, dette kan i værste fald ende med, at det bliver kampe fra hus til hus.
Henrik Frandsen (M), 2023-12-13:
Omkring en offentlig og privat vækst tror jeg det er væsentligt at have for øje, at den politik, som regeringen kører, sikrer, at vi stadig væk har et velfærdssamfund, som er robust, og som også er fremtidssikret, samtidig med at vi har en stærk privat sektor.
Karen J. Klint (S), 2002-03-21:
Det sidste spørgsmål, jeg vil prøve at få svar på, og som jeg næppe får svar på, men så har jeg da prøvet, er: Hvad nu, hvis en flygtning får et almindeligt job med en almindelig løn og betaler sin almindelige a-kasse osv., osv., og vedkommende så bliver arbejdsledig inden for de første 7 år, skal vedkommende så tilbage på starthjælp, eller er vedkommende berettiget til dagpenge?
Connie Hedegaard (KF), 2006-10-12:
Meningen har ikke været detaljeret at skitsere handlingsprogrammer for alt mellem himmel og jord, det har vi jo ved siden af, men at prøve at sætte en overordnet ramme, sådan at vi har nogle pejlemærker, nogle udtrykte holdninger til, hvor det er, vi gerne vil hen.
Anders Samuelsen (LA), 2012-09-06:
Sandheden er jo i det svar, vi har fået fra Finansministeriet i dag: Hvis der ikke kommer en vækst på 1,7 pct., men f.eks. bare en vækst på 0 pct., altså ingenting, hvilket er bedre end det, vi har i dag, er der op imod 25.000 ekstra arbejdsløse næste år, i forhold til det, regeringen forudsætter.
Pernille Rosenkrantz-Theil (S), 2023-05-26:
Og det er selvfølgelig med henblik på at komme ind så tidligt i forløbet som muligt, dvs. inden skaden ved en eventuel fejl er sket, og dermed tætne det sikkerhedsnet, der er under området, både for børnenes og for forældrenes skyld.
Henrik Dahl (LA), 2020-05-05:
Fra år 2000 og frem til i dag har man fået et helt andet syn på naturforvaltning i Brasilien, så det er kun 5 pct. af det areal, der er forsvundet i Brasilien, der er forsvundet siden år 2000, for brasilianerne har fået en anden holdning til naturforvaltning.
Anne-Marie Meldgaard (S), 2002-05-28:
Man kan så sige, at efter førstebehandlingen er der så kommet sådan et opsamlingsheat, hvor også konsekvensændringerne i forhold til lovforslag nr. L 126 er med, og det i forventning om, at L 126 bliver stemt igennem, inden vi skal tredjebehandle L 161.
Jacob Jensen (V), 2015-12-16:
Jeg har noteret mig, at der er kritik af, at man justerer udviklingsbistanden; jeg har noteret mig, at der er kritik fra Socialdemokraterne af, at man justerer på forskningsområdet; jeg har noteret mig, at der er kritik af, at man justerer på uddannelsesområdet; og jeg har noteret mig, at der er kritik af, at man justerer et omprioriteringsbidrag for kommunerne osv. osv., men jeg noterede mig blot, at der ikke er kommet nogen ændringsforslag her i salen.
Niels Helveg Petersen (RV), 2000-05-17:
Udredningen beskriver grundigt Danmarks forbehold over for EU-samarbejde om asyl, indvandring og civilret, og den afdækker på glimrende måde, synes jeg, problemstillingerne ved anvendelsen af forbeholdet. DUPI anfører, at et af hovedformålene med samarbejdet om retlige og indre anliggender er at skabe grundlag for et Europa med frihed, tryghed og retfærdighed.
Villum Christensen (LA), 2014-05-07:
Derfor synes jeg, det her er vældig godt, at man hiver proppen af mange af de generelle virkemidler og kommer i gang med det, som Natur- og Landbrugskommissionen har peget på, og som vi i øvrigt har vidst i rigtig mange år, nemlig at det er selektive midler, der virker.
Preben Bang Henriksen (V), 2013-01-25:
Jeg synes ikke, at vi har fået ret meget at vide fra ministeren om, hvorfor det egentlig er, at det her problem ligesom skal skydes til hjørne, og det synes jeg måske nok at ministeren kunne kommentere, men fakta er vel, at inden udvalget er færdig med behandlingen af sagen, er de bemeldte prøvesager, som jeg intet kender til, jo nok, så vidt jeg kunne høre på ministeren, overstået, og så har jeg da ikke noget imod, at vi ser resultatet af dem, før der foretages yderligere.
Ole Hækkerup (S), 2013-02-07:
Det er lige præcis det, vi går i gang med nu, og det tegner vejen til et samfund, hvor der er mindre kriminalitet, så vi bedre kan skille de stærke fanger fra de andre fanger, og vi kan gøre det, der virker, og samtidig få bekæmpet narkoen i fængslerne.
Esben Lunde Larsen (V), 2017-03-15:
Så må vi være ærlige og sige, og det gælder i alle livets forhold, at kommunikation kan være en vanskelig ting, og når sindene er i kog visse steder rundtom i landet, bliver det nu engang ikke den mest optimale dialog, vi får, og sådan er det også på det her felt.
Stine Brix (EL), 2014-06-03:
Så hvad angår den her automatik, som jeg læser der er i forslaget, med, at man først skal analysere forhindringer og dernæst pr. automatik skal lægge lovgivning frem, der fjerner dem, synes jeg, det er vigtigt, at vi faktisk har en politisk drøftelse imellem de lag.
Anita Knakkergaard (DF), 2006-12-15:
Men jeg vil da tro, at de også er fornuftige mennesker, der siger: Vi kan da ikke bare lade nogle lejere flytte ind i nogle nye boliger, uden at de skal afdrage hen ad vejen, så vi overlader regningen for renoveringer, hensættelser og sådan noget til de næste; overlader til de næste at betale af på gælden.
Aaja Chemnitz Larsen (IA), 2018-11-22:
For hvis der oprustes i Udenrigsministeriet på Asiatisk Plads her i Danmark og ikke tilsvarende oprustes i Udenrigsdirektoratet i Grønland, kan det give et meget skævt styrkeforhold, og det er en af de ting, vi er nødt til at være opmærksom på, og derfor er det rigtig vigtigt at sikre, at vi inddrager de grønlandske folkevalgte.
Peter Seier Christensen (NB), 2021-03-11:
Det gælder bl.a. i form af klima-, energi- og forsyningsministerens bemyndigelse til at afholde udbud af pristillæg for opgraderet biogas og andre gasser fra vedvarende energikilder samt støtte til produktion af kemiske brændstoffer eller andre produkter fra elektricitet.
Lene Espersen (KF), 2004-11-18:
Justitsministeriet vil derfor ud fra de hensyn og overvejelser, jeg har nævnt, være opmærksom på, om der i takt med udviklingen på medieområdet kommer et stigende antal tilfælde, hvor Pressenævnet afviser en klagesag med den begrundelse, at der ikke er foretaget anmeldelse.
Morten Homann (SF), 2006-04-27:
Jeg tror dog, at skatteministeren ville undre sig, hvis han gjorde sig den ulejlighed at tale med de ældre og oplevede, at der var langt flere, som ville have lidt mere hjemmehjælpstid for de 40 mio. kr. snarere end at benytte sig af privat hjemmehjælp.
Kaare Dybvad Bek (S), 2025-11-20:
Så jeg synes, det skal være muligt som kommune at sige, hvordan man tilrettelægger det med udgangspunkt i det, som man kan som kommune, og med den tradition og erfaring, som man har, snarere end at vi skal sidde og sige, præcis hvor mange penge der skal bruges på forskellige indsatser alle steder.
Christian Juhl (EL), 2012-04-17:
Det hedder med et fint ord kohærens, men det betyder jo bare, at vi ikke skal lave usammenhængende lovgivning, f.eks. at vi først laver en lovgivning om bistandssamarbejde, der gør en ting godt for de fattige, og så bagefter laver en handelspolitik, der stjæler pengene igen.
Jeppe Søe (M), 2024-02-07:
Men det er fuldstændig rigtigt, som det også blev sagt tidligere, at hvis man skal løse den her opgave, så er det de samme mennesker, man vil ansætte, og det er jo lige præcis der, hvor der har vist sig at være 12 mennesker blandt rigtig mange tusind mennesker, som er på den forkerte side.
Ole Stavad (S), 2005-03-16:
For med hensyn til den aftale, som regeringen har indgået med Dansk Folkeparti, undrer jeg mig over, at lige nøjagtig den del om genoptræningen, som er så vigtig, så afgørende for patienterne, nemlig retten til at få den genoptræning, som ligger i den genoptræningsplan, som udarbejdes på et lægeligt grundlag, er faldet ud af lovforslaget.
Martin Lidegaard (RV), 2014-12-11:
Til trods for at jeg som udgangspunkt derfor har stor forståelse for Enhedslistens ønske, mener jeg, at man bør være meget varsom med at opstille faste regler for oversættelse af diverse dokumenter til Folketinget, idet det vil kunne forringe den hastighed og kraft, hvormed vi kan agere.
Lars Kramer Mikkelsen (S), 2002-12-03:
På den baggrund må jeg sige, at vi i Socialdemokratiet har den opfattelse, at der er nogle af disse elementer, der handler om danskkundskaber, om gæld til det offentlige og om kriminalitet, som vi sådan set kan støtte, men der er elementer i det her lovforslag, som absolut rækker langt videre end det, Socialdemokratiet kan give nogen som helst form for tilslutning til.
Trine Bramsen (S), 2016-01-22:
Og da vi fra dansk side har valgt den lempelige tilgang, at vi følger FN-komiteerne, når de anmoder om, at udrejsefristen udsættes, mens klagen behandles, så betyder det, at afviste asylansøgere kan tænke i at blive i Danmark i årevis, mens klagen behandles.
Merete Riisager (LA), 2016-02-12:
Og til det her med, at de i nogle virksomheder siger, at ih, hvor var da rart, at det nu blev afsløret, at vi betaler den skat, vi skal, må jeg sige, at det jo altså er lidt absurd, at man i Enhedslisten, som selv skaber den mistænkeliggørelse, så bagefter kan spørge: Er det ikke rart for jer, at vi nu fjerner den igen?